കാളവണ്ടി സമരം ഫലം കണ്ടു: വളക്കൈ കൊയ്യം മയ്യില് റോഡിന് 11.16 കോടിയുടെ ഭരണാനുമതി ശ്രീകണ്ഠപുരം: യാത്രാദുരിതത്തില് പൊറുതിമുട്ടി നാട്ടുകാര് കാളവണ്ടിയിറക്കി നടത്തിയ സമരത്തിന് ഫലം കണ്ടു. വളക്കൈ കൊയ്യം മയ്യില് റോഡിന് 11.16 കോടിയുടെ ഭരണാനുമതി നല്കിയാണ് സര്ക്കാര് ഉത്തരവിറക്കിയത്. മയ്യില്, ചെങ്ങളായി പഞ്ചായത്തുകളെയും ഇരിക്കൂര്, തളിപ്പറമ്ബ മണ്ഡലങ്ങളെയും ബന്ധിപ്പിക്കുന്ന പ്രധാന റോഡാണിത്. റോഡ് തകര്ന്ന സാഹചര്യത്തില് കഴിഞ്ഞ വര്ഷം റോഡില് കാളവണ്ടിയിറക്കി നാട്ടുകാരുടെ നേതൃത്വത്തില് പ്രതിഷേധം സംഘടിപ്പിച്ചിരുന്നു. ഉടന് പണി ആരംഭിക്കുമെന്ന് അധികൃതര് അന്ന് ഉറപ്പ് നല്കിയിരുന്നെങ്കിലും നടപടിയൊന്നുമുണ്ടായില്ല. എം.എല്.എമാരായ സജീവ് ജോസഫ്, കെ.വി. സുമേഷ് എന്നിവര് മന്ത്രി മുഹമ്മദ് റിയാസിനെ നേരിട്ടുകണ്ട് നടപടി സ്വീകരിക്കാന് ആവശ്യപ്പെട്ടിരുന്നു. ചെങ്ങളായി പഞ്ചായത്ത് പ്രസിഡന്റ് വി.പി. മോഹനനും മന്ത്രിക്ക് നിവേദനം നല്കി. തുടര്ന്ന് പണി തുടങ്ങാതിരുന്നതോടെ കഴിഞ്ഞ ഒന്നിന് കണ്ണൂര് പൊതുമരാമത്ത് ഓഫിസിലേക്ക് നാട്ടുകാരുടെ ആക്ഷന് കമ്മിറ്റിയുടെ നേതൃത്വത്തില് കാളവണ്ടി സമരം വീണ്ടും നടത്തി. ഇതിന് പിന്നാലെയാണ് റോഡിന് തുക അനുവദിച്ചത്. ഇതോടെ പ്രദേശവാസികളുടെ വര്ഷങ്ങളായുള്ള കാത്തിരിപ്പിനാണ് വിരാമമായത്. ഉടന് പണി തുടങ്ങുമെന്നാണ് അധികൃതര് അറിയിച്ചത്.